《与照元晦月夜闻人读诸葛武侯传得南字》
元代·龚璛

繄惟诸葛公，谋国雅性耽。怀宝世不售，龙卧南阳庵。

风雨耒耜世，忧国如焚惔。自比管与乐，关张渠得谙。

平生益州牧，枉顾至于三。君臣天作合，鲲鲸钜海涵。

堂堂汉丞相，大星在西南。斯文出师表，奸贼安足戡。

典午何人斯，巾帼诚不男。天自不祚汉，论功可无惭。

星陨尚千载，耿耿在立谈。九原不可作，有泪浊如泔。

作者简介：璛字子敬，宋司农卿潗之子，自高邮再徙平江，家焉。宋亡，例遣北上，潗行至莘县，不食卒，璛悲不自胜，叹曰：国亡家破，吾兄弟不能力振门户，独不可为儒以自奋邪！与其弟理刻苦于学。戴帅初、仇仁近、胡汲仲皆与为忘年交，声誉籍甚。人称曰「两龚」，以比汉「两龚」云。